2 KONINGS 5, Nuwe Lewende Vertaling (NLV) | The Bible App
Kutsal Kitap DiliAfrikaans
Naäman gesond gemaak
1Naäman was die koning van Aram se bevelvoerder van die leër. Hy was 'n belangrike man en hoog in aansien by die koning, want die Here het deur hom groot oorwinnings aan Aram gegee. Hoewel Naäman 'n magtige krygsman was, was hy melaats.
2Die Arameërs het strooptogte in die land Israel uitgevoer en 'n jong Israelitiese meisie gevang. Sy het die diensmeisie van Naäman se vrou geword. 3Sy het vir haar meesteres gesê: "As Meneer net na die profeet in Samaria kan gaan, sal hy hom van sy melaatsheid gesond maak."
4Naäman het die koning gaan vertel wat die meisie uit Israel gesê het. 5"Gaan gerus," sê die koning van Aram. "Ek sal 'n brief skryf wat jy vir die koning van Israel kan gee." Naäman het toe gegaan. Hy het 342 kilogram silwer, 68 kilogram goud en tien stelle klere saamgeneem. 6Hy het die brief aan die koning van Israel gegee. Dit het gelui: "Ek stuur my dienaar Naäman met hierdie brief na jou toe sodat jy hom van sy melaatsheid kan gesond maak."
7Toe die koning van Israel dit lees, het dit hom ontstel sodat hy sy klere geskeur het en sê: "Hierdie man stuur 'n melaatse na my toe om hom gesond te maak! Is ek dan God wat kan doodmaak en laat lewe? Kyk, hy soek net moeilikheid met my!"
8Elisa, die man van God, het gehoor van die koning se reaksie en stuur toe vir hom 'n boodskap: "Hoekom is u so ontsteld? Stuur Naäman na my toe. Dan sal hy agterkom dat daar 'n ware profeet in Israel is."
9Naäman het met sy perde en strydwaens gekom en voor Elisa se huis gewag. 10Maar Elisa het 'n boodskap aan hom gestuur: "Gaan en was jou sewe keer in die Jordaanrivier. Dan sal jou liggaam herstel en sal jy van die melaatsheid gesond word."
11Maar Naäman het baie kwaad weggegaan en gesê: "Ek het gedink hy sal uitkom en my ontmoet! Ek het verwag dat hy sy hand oor die melaatsheid sou waai en die Naam van die Here sy God aanroep en so vir my gesond maak! 12Is die Abana en Parpar van Damaskus nie beter riviere as al die riviere van Israel saam nie? Hoekom kan ek my nie in een van hulle gaan was en so gesond word nie?" Naäman het toe omgedraai en in woede weggegaan.
13Maar sy amptenare het probeer om hom te oortuig en gesê: "Meneer, as die profeet gesê het dat u een of ander moeilike ding moes doen, sou u dit nie gedoen het nie? Hoeveel te meer nou dat hy sê: 'Gaan en was jou en jy sal gesond word'?" 14Naäman het toe afgegaan na die Jordaanrivier toe en hom sewe keer in die rivier gewas, soos die man van God hom beveel het. Toe word sy vel gesond soos dié van 'n jong seun s'n. Hy was volkome genees!
15Naäman en sy hele gevolg gaan toe terug na die man van God toe. Hy het voor hom gestaan en gesê: "Nou weet ek dat daar geen God in die hele wêreld is nie, behalwe in Israel. Aanvaar asseblief my geskenk."
16Maar Elisa antwoord hom: "So seker as die Here leef, Hy vir wie ek dien, ek sal geen geskenke aanvaar nie." Naäman het daarop aangedring dat hy die geskenk aanvaar, maar Elisa het geweier.
17Naäman sê toe: "As u dit nie wil neem nie, sal u toelaat dat ek twee muilvragte grond kry om saam te vat? Van nou af sal ek nooit weer brandoffers of ander offers aan enige god bring nie as net aan die Here. 18Maar mag die Here my vergewe ten opsigte van hierdie één ding: Wanneer my heer die koning ingaan in die tempel van die god Rimmon om daar te aanbid en op my arm leun, mag die Here my vergewe wanneer ek ook moet buig in die tempel van Rimmon."
19"Gaan in vrede," antwoord Elisa. Naäman het toe sy terugtog begin.
Gehasi se inhaligheid
Toe hy 'n entjie weg was, 20sê Gehasi, die dienaar van Elisa die man van God, vir homself: "My heer moes nie toegelaat het dat hierdie Arameër Naäman weggaan sonder om 'n geskenk te aanvaar uit alles wat hy saamgebring het nie. So seker as die Here leef, ek sal hom agternasit en iets by hom kry." 21Gehasi het hom toe agternagesit.
Toe Naäman sien hoe hy agter hom aan hardloop, klim hy af van sy wa en gaan om hom te ontmoet. "Is daar iets verkeerd?" vra Naäman.
22"Nee, alles is reg," antwoord Gehasi. "My meester het my gestuur om vir u te sê twee jong profete het so pas uit die Efraimsberge aangekom. Hy sou graag 34 kilogram silwer en twee stelle klere wou hê om vir hulle te gee."
23"Sekerlik, maar vat 68 kilogram silwer," sê Naäman. Hy het by hom daarop aangedring om die 68 kilogram silwer en twee stelle klere te neem. Dit het hy in twee sakke gepak en saam met die twee stelle klere aan twee van sy dienaars gegee om dit voor Gehasi uit te dra. 24Toe hulle by die heuwel kom, vat Gehasi die geskenke by die dienaars en steek dit weg in sy huis. Daarna het hy die manne teruggestuur.
25Toe hy by die profeet kom, vra Elisa vir hom: "Waar was jy, Gehasi?"
"Ek was nêrens heen nie," antwoord hy.
26Maar Elisa sê vir hom: "Het my hart nie saamgegaan toe 'n man van sy wa afgeklim het om jou te ontmoet nie? Is dit die tyd om geld en klere, olyfboorde en wingerde, skape en beeste, slawe en slavinne in die hande te kry? 27Omdat jy dit gedoen het, sal jy en jou nageslag vir altyd ly aan die melaatsheid van Naäman." Toe Gehasi die vertrek verlaat, was hy reeds melaats, so wit soos sneeu.